Broj: 711-I-113-M-168/19-02-18

Zagreb, 7. siječnja 2019.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Marina Pernjaka, općinskog načelnika Općine Kolan,** za davanjem mišljenja Povjerenstva**,** na 74. sjednici, održanoj dana 7. siječnja 2019.g., daje sljedeće:

**MIŠLJENJE**

**Sukladno odredbama ZSSI-a, nema zapreke da dužnosnik Marin Pernjak, općinski načelnik Općine Kolan, osobno kupi rabljeni brod, po tržišnoj cijeni i uz nespornu isplatu cjelokupne kupoprodajne cijene, od fizičke osobe čiji sin je vlasnik i direktor trgovačkog društva od kojeg je Općina Kolan povremeno nabavljala građevinske radove.**

Obrazloženje

Zahtjev za davanjem mišljenja Povjerenstva podnio je dužnosnik Marin Pernjak, općinski načelnik Općine Kolan. U knjigama ulazne pošte zahtjev je zaprimljen pod poslovnim brojem 711-U-4361-M-168/19-01-4, dana 27. prosinca 2019.g. povodom kojeg se vodi predmet broj M-168/19.

Dužnosnik u zahtjevu navodi da želi kupiti brod od vlasnika koji je otac osobe koja je vlasnik i direktor trgovačkog društva OPTIMA GRADNJA d.o.o. iz Novalje, a koje je Općina Novalja kao naručitelj povremeno angažirala radi izvođenja građevinskih radova. Dužnosnik ističe da bi ugovor bio ovjeren kod javnog bilježnika, a da bi se isplata također provela pred javnim bilježnikom, dok je kupoprodajna cijena realna tržišna cijena rabljenog plovila.

Člankom 3. stavkom 1. točkom 43. ZSSI-a propisano je da su općinski načelnici dužnosnici u smislu navedenog Zakona. Uvidom u Registar dužnosnika utvrđeno je da Marin Pernjak obnaša dužnost općinskog načelnika Općine Kolan u mandatu 2017.-2021.g. i to po prvi puta. Stoga je Marin Pernjak, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Uvidom u podatke sudskog registra Trgovačkog suda u Rijeci za trgovačko društvo OPTIMA GRADNJA d.o.o. iz Novalje, OIB:98766555658, utvrđeno je da je jedini član i osnivač te direktor društva Tomislav Šuljić.

Uvidom u Registre ugovora Općine Kolan, objavljene na službenim mrežnim stranicama Općine (*https://www.kolan.hr/index.php/opcinska-uprava/javna-nabava/registar-ugovora*) utvrđeno je da je Općina Kolan u razdoblju 2014.-2018. (za 2019. Registar ugovora još nije objavljen) samo jednom stupila u poslovni odnos s navedenim trgovačkim društvom, a koji je neto vrijednosti veće od 20.000,00 kuna i to 2018.g. radi nabave radova uređenja prostora pošte u Općini Kolan, u neto vrijednosti 117.328,10 kuna.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Članak 6. stavak 4. ZSSI-a propisuje da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve potrebno da odijeli privatni od javnog interesa.

Povjerenstvo napominje da odredbe ZSSI-a ne upućuju odnosno ne ograničavaju dužnosnike u pogledu mogućnosti sklapanja kupoprodajnih ugovora radi stjecanja osobne imovine, već Povjerenstvo, ako zaključi da neki poslovni ili drugi osobni odnos s nekom osobom ima takva obilježja da kod dužnosnika izaziva osobnu ovisnost ili osjećaj obveze odnosno interesnu povezanost koja utječe ili može utjecati na nepristranost prilikom izvršavanja određenih radnji u obnašanju dužnosti, a koje se tiču te druge osobe, tada daje upute dužnosniku kako upravljati takvom situacijom u svrhu zaštite javnog interesa u obnašanju dužnosti.

Pod uvjetom da se doista radi o kupnji po realnoj tržišnoj cijeni, koju će dužnosnik isplatiti prodavatelju u cijelosti, Povjerenstvo smatra da takva kupoprodaja, kao jednokratni dvostranoobvezni pravni posao jednake vrijednosti činidaba ne stvara kod dužnosnika sam po sebi odnos ovisnosti ili obveze odnosno interesnu povezanost prema prodavatelju. Stoga nema osnove smatrati niti da bi zbog ove okolnosti dužnosnik bio ubuduće pristran prema trgovačkom društvu u vlasništvu sina prodavatelja.

Pritom je sklapanje ugovora o kupoprodaji i čin isplate pred javnim bilježnikom, dakle koji će određenim pisanim aktom potvrditi isplatu cjelokupne kupoprodajne cijene dobar način za postizanje nedvojbenosti i transparentnosti ovih okolnosti toga pravnog posla.

Stoga, ukoliko će doista navedena pokretnina na opisani transparentan način biti plaćena po punoj tržišnoj cijeni onda sukladno odredbama ZSSI-a nema zapreke da dužnosnik kupi navedeni rabljeni brod od fizičke osobe čiji sin je vlasnik i direktor trgovačkog društva od kojeg je Općina Kolan povremeno nabavljala građevinske radove.

Slijedom navedenog, Povjerenstvo je dalo mišljenje kao u izreci.

Povjerenstvo upozorava dužnosnika da je sukladno odredbama članka 8. ZSSI-a dužan do kraja godine u kojoj će kupiti brod, prijaviti stjecanje istog podnošenjem izvješća o imovinskom stanju zbog promjene u imovini.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Marin Pernjak, elektroničkom dostavom
2. Objava na internetskoj stranici Povjerenstva
3. Pismohrana